PATVIRTINTA

Kauno miesto savivaldybės tarybos

2015 m. spalio 20 d.

sprendimu Nr. [T-567](file:///C:\Users\sigisimk\AppData\Local\Temp\t158567.docx)

# KAUNO MIESTO SAVIVALDYBĖS BENDRUOMENĖS VAIKO TEISIŲ APSAUGOS TARYBOS NUOSTATAI

**I SKYRIUS**

# BENDROSIOS NUOSTATOS

1. Šie nuostatai reglamentuoja prie Kauno miesto savivaldybės tarybos veikiančios Kauno miesto savivaldybės bendruomenės vaiko teisių apsaugos tarybos (toliau – bendruomenės taryba) uždavinius, funkcijas, teises ir darbo organizavimą.

2. Bendruomenės tarybos paskirtis – pagal savo kompetenciją teikti Savivaldybės tarybai siūlymų dėl vaiko teisių apsaugos politikos ir strategijos formavimo ir prioritetų nustatymo bendruomenėje, vaiko teisių apsaugos ir vaiko teisių pažeidimų prevencijos priemonių rengimo ir įgyvendinimo bendruomenėje.

3. Bendruomenės taryba savo veikloje vadovaujasi Lietuvos Respublikos Konstitucija, Jungtinių Tautų Organizacijos 1989 metų Vaiko teisių konvencija, Lietuvos Respublikos civiliniu kodeksu, Lietuvos Respublikos vaiko teisių apsaugos pagrindų įstatymu, kitais teisės aktais, Savivaldybės tarybos sprendimais, mero potvarkiais, Savivaldybės administracijos direktoriaus įsakymais ir šiais nuostatais.

**II SKYRIUS**

**BENDRUOMENĖS TARYBOS UŽDAVINIAI IR FUNKCIJOS**

4. Bendruomenės tarybos uždaviniai ir funkcijos yra šie:

4.1. įtraukti bendruomenę į vaiko teisių apsaugos sistemos formavimą;

4.2. teikti Savivaldybės tarybai siūlymų dėl vaiko teisių apsaugos politikos ir strategijos formavimo ir prioritetų nustatymo bendruomenėje;

4.3. teikti Savivaldybės tarybai siūlymų dėl vaiko teisių apsaugos ir vaiko teisių pažeidimų prevencijos priemonių rengimo ir įgyvendinimo bendruomenėje;

4.4. teikti Savivaldybės tarybai siūlymų dėl prevencinio ir socialinio darbo su probleminėmis šeimomis organizavimo, dėl socialinės pagalbos teikimo smurtą patyrusiems vaikams, vaikams, turintiems elgesio problemų ar grįžusiems iš įkalinimo įstaigų, krizę išgyvenantiems vaikams, baigusiems mokslus ir ieškantiems darbo ar gyvenamosios vietos našlaičiams;

4.5. teikti Savivaldybės tarybai siūlymų dėl praktinio vaikų teisių bendruomenėje užtikrinimo, dėl socialinių, sveikatos, ugdymo, mokymo ir dorovinių problemų sprendimo ir kitų siūlymų, padedančių sukurti efektyviai veikiančią vaiko teisių apsaugos sistemą;

4.6. nagrinėti kitus su vaiko teisių apsauga susijusius klausimus ir teikti Savivaldybės tarybai siūlymų dėl šių klausimų sprendimo.

**III SKYRIUS**

**BENDRUOMENĖS TARYBOS TEISĖS**

5. Bendruomenės taryba, vykdydama jai pavestus uždavinius ir funkcijas, turi teisę:

5.1. dalyvauti Savivaldybės tarybos, Savivaldybės administracijos struktūrinių padalinių posėdžiuose, kuriuose svarstomi vaiko teisių apsaugos klausimai;

5.2. siūlyti Savivaldybės administracijai suburti operatyviai veikiančią specialistų komandą, kurią sudarytų psichologas, psichiatras, pediatras, bendrosios praktikos gydytojas ir socialinis darbuotojas, arba sudaryti su kitais asmenimis (galinčiais siųsti savo darbuotojus į įvykio vietą) terminuotą (neterminuotą) sutartį dėl pagalbos smurtą patyrusiems vaikams ir jų šeimoms teikimo;

5.3. gauti iš valstybės ir savivaldybės institucijų, Savivaldybės įstaigų informaciją Lietuvos Respublikos vaiko teisių apsaugos pagrindų įstatyme ir šiuose nuostatuose nurodytoms funkcijoms vykdyti.

**IV SKYRIUS**

**BENDRUOMENĖS TARYBOS DARBO ORGANIZAVIMAS**

6. Bendruomenės tarybą Kauno miesto savivaldybės tarybos kadencijos laikotarpiui sudaro ir jos nuostatus tvirtina Savivaldybės taryba.

7. Bendruomenės taryba dirba visuomeniniais pagrindais. Bendruomenės taryba susideda iš bendruomenės tarybos pirmininko, pirmininko pavaduotojo, sekretoriaus ir narių. Jai vadovauja pirmininkas, jeigu jo nėra – bendruomenės tarybos pirmininko pavaduotojas.

8. Bendruomenės tarybos pirmininkas:

8.1. organizuoja bendruomenės tarybos darbą ir už jį atsako;

8.2. nustato bendruomenės tarybos posėdžio laiką ir vietą;

8.3. pasirašo bendruomenės tarybos posėdžio protokolą;

8.4. kontroliuoja bendruomenės tarybos siūlymų ir išvadų pateikimą Savivaldybės tarybai;

8.5. veikia bendruomenės tarybos vardu, atstovauja jai Savivaldybės taryboje, kitose institucijose ir organizacijose arba įgalioja tai daryti kitus bendruomenės tarybos narius.

9. Bendruomenės tarybos sekretorius:

9.1. informuoja bendruomenės tarybos narius apie posėdžio laiką, vietą ir pateikia posėdžio darbotvarkę;

9.2. parengia ir pateikia bendruomenės tarybai svarstomu klausimu būtinus dokumentus;

9.3. rašo ir pasirašo bendruomenės tarybos posėdžio protokolą;

9.4. organizuoja bendruomenės tarybos siūlymų ir išvadų pateikimą Savivaldybės tarybai.

10. Bendruomenės tarybos nariais gali būti socialinis darbuotojas, socialinis pedagogas, pedagogas, vaikų psichiatras, pediatras, bendrosios praktikos gydytojas, kitas asmens sveikatos priežiūros specialistas, teikiantis sveikatos priežiūros paslaugas vaikams, psichologas, teisininkas, Savivaldybės administracijos Vaiko teisių apsaugos tarnybos atstovas, seniūnas, darbo biržos atstovas, policijos pareigūnas, vaiko globos (rūpybos) patirtį turintis vaiko globėjas (rūpintojas), vaikų (jaunimo) organizacijos ar (ir) mokyklos moksleivių tarybos atstovai, su vaiko teisių apsauga susijusios nevyriausybinės institucijos ar organizacijos atstovas ar (ir) tradicinių ir valstybės pripažintų religinių bendruomenių, kitų įstaigų ir organizacijų atstovai.

11. Bendruomenės taryba svarstomais klausimais priima išvadą. Išvada priimama, jeigu posėdyje dalyvauja ne mažiau kaip pusė bendruomenės tarybos narių. Jei balsai pasiskirsto po lygiai, lemia bendruomenės tarybos posėdžio pirmininko balsas.

12. Bendruomenės tarybos posėdžiai šaukiami ne rečiau kaip kartą per 3 mėnesius.

13. Bendruomenės taryba kartą per metus iki gegužės mėnesio už savo veiklą atsiskaito Savivaldybės tarybai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_